钦定古今图书集成/明伦汇编/家范典/第017卷 > 《寄男抱孙》卢仝
## 钦定古今图书集成/明伦汇编/家范典/第017卷 > 《寄男抱孙》卢仝

别来三得书，书道违离久，书处甚麤杀。且喜见汝手，
殷十七又报。汝文颇新有。别来才经年，囊盎未合斗。
当是女母贤，日夕加训诱。《尚书》当毕功，《礼记》速须剖。
喽啰儿读书，何异摧枯朽。寻义低作声，便可养年寿。
莫学村学生，麤气强叫吼。下学偷功夫，新宅锄藜莠。
乘凉劝奴婢，园里耨葱韭。远篱编榆棘，近眼栽桃柳。
“引水灌竹中，蒲池种莲藕。捞漉蛙䗫脚，莫遣生科斗。
竹林吾最惜，新笋好看守。万箨苞龙儿，攒迸溢林薮。
吾眼恨不见，心肠痛如搊。宅钱都未还，债利日月厚。
箨龙正称冤，莫杀入汝口。叮咛嘱托汝，汝活箨龙否？
殷十七老儒，是汝父师友。传读有疑误，辄告谘问取。
两手莫破拳，一吻莫饮酒。莫学捕鸠鸽，莫学打鸡狗。
小时无大伤，习性防已后。顽发苦恼人，汝母必不受。
任汝恼弟妹，任汝恼姨舅。姨舅非吾亲，弟妹多老丑。
莫恼添丁郎，泪子作面垢。莫引添丁郎，赫赤日里走。
添丁郎小小别吾来久久。脯脯不得吃，兄兄莫撚搜。
他日吾归来，家人若弹纠。一百放一下，打汝九十九。”